חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021
הצעת חוק ממשלתית, הכנסת ה-23
פורסם: ספר החוקים, חוברת 2903, עמ' 314, 2021-02-28T00:00:00+02:00
לשם עידוד הציבור להתחסן מפני נגיף הקורונה החוק מאפשר למנכ"ל משרד הבריאות להעביר מידע הכולל שם, מספר זהות וכן כתובת ומספר טלפון של מי שרשאי להתחסן לפי הנחיות משרד הבריאות אך טרם התחסן במנה הראשונה או השניה, לעובד רשות מקומית שמונה לכך – לגבי מי שמתגורר ברשות, למנכ"ל משרד החינוך -  לגבי מי שמועסק במוסד המקיים פעילות חינוך באחריות משרד החינוך  - לגבי מי שמועסק במוסד רווחה. המידע יימסר  בכפוף לכך שמקבל המידע יוכיח באמצעות הגשת בקשה הכוללת תכנית המפרטת פעולות מתוכננות לעידוד התחסנות, כי הוא זקוק למידע כדי לסייע למשרד הבריאות לעודד התחסנות וכן כי יש לו יתרון בביצוע פעולות עידוד לעומת משרד הבריאות ושאר העוסקים בחיסונים. החוק מגביל את השימוש במידע לבעלי תפקידים שקיבלו הסמכה לכך וחתמו על התחייבות לשמירת סודיות, וקובע הוראות לעניין שמירת המידע, מחיקתו ושמירת סודיותו. השימוש במידע יהיה לביצוע פעולות לעידוד התחסנות לפי הנחיות שיקבע מנכ"ל משרד הבריאות, ופעולות אלה לא יכללו מניעת שירותים, הפעלת סמכות, או פגיעה בזכויות כתושב או כעובד, ולא ינקטו כלפי אדם בידי מי שמכיר אותו או בידי חבר מועצה ברשות המקומית בה הוא מתגורר. עוד נקבע כי פניה לעידוד התחסנות של קטין תיעשה רק לאפוטרופוס של הקטין. החוק מפרט כי הנחיות מנכ"ל משרד הבריאות יכללו, נוסף להוראות לעניין אופן הגשת הבקשה, דרכי העברת המידע, שמירתו, השימוש בו ומחיקתו, גם הוראות לעניין סוגי פעולות שניתן יהיה לבצע לעידוד התחסנות מעבר ליצירת קשר עם אדם, וכן הוראות לעניין מחיקת מידע של אדם שביקש במהלך פעולה לעידוד התחסנות כי המידע אודותיו יימחק ומניעת פעולות לגבי אדם שביקש שיחדלו מפעולות כלפיו, ונוסף על כל אלה יכללו הוראות לעניין סוגי בעלי התפקידים שניתן להסמיך לביצוע הפעולות ומספר בעלי התפקידים. החוק גם מסמיך את משרד הבריאות לדרוש מידע כאמור ממוסד רפואי או מגוף ציבורי לשם עידוד התחסנות או לשם מתן תעודת מתחסן.